**Martin Štrbák** (s. 15. tammikuuta 1975 Prešov, Tšekkoslovakia) on slovakialainen jääkiekkoilija ja maailmanmestari, pelipaikaltaan puolustaja. Hän siirtyi kaudeksi 2012–2013 Elitserienin Rögleen. Štrbák on pelannut urallaan 49 NHL-ottelua tehopistein 5+11=16.

Ura
---

Los Angeles Kings varasi Štrbákin yhdeksännellä kierroksella, 224. vuorolla NHL:n varaustilaisuudessa kesällä 1993. Štrbák aloitti uransa aikuisten sarjoissa Dragon Prešov -seurassa kaudella 1994–1995 pelaten 10 ottelua ennen siirtymistä HC Slovan Bratislavaan. Seuraavalla kaudella hän pelasi 44 ottelua tehden tehopisteet 4+4=8. Kaudella 1997–1998 Štrbák pelasi HK Spišská Nová Vesissa.

Štrbák palasi kaudeksi 1998–1999 Slovan Bratislavaan, josta hänet lähetettiin 18 pelin jälkeen Slovakian toiseksi korkeimmalle sarjatasolle HK Trnavaan. Seuraavaksi kaudeksi hän siirtyi Tšekin Extraligaan HC Litvínoviin yhdeksi kaudeksi. Kaudella 2000–2001 hänen seuransa vaihtui taas, uusi joukkue oli tšekkiläinen Vsetínská Hokejová, jossa hän voitti Extraligan mestaruuden. Štrbák jatkoi seurassa vielä seuraavan kauden alun ennen siirtymistä Venäjän jääkiekon superliigan Lokomotiv Jaroslavliin, jossa hän voitti sarjan mestaruuden. Kauden 2002–2003 hän aloitti Jaroslavlissa, mutta siirtyi kesken kauden Suomen SM-liigaan HPK:hon. Hän teki runkosarjassa tehopisteet 4+9=13 ja HPK voitti pronssia.

Štrbák siirtyi kaudeksi 2003–2004 NHL:ään pelaamaan Los Angeles Kingsin organisaatioon. Kolmannessa ottelussaan Los Angelesissa hän teki kaksi maalia Philadelphia Flyersia vastaan lokakuussa 2003. Štrbák pelasi kuitenkin yhteensä vain viisi NHL-ottelua ja 12 AHL-ottelua Manchester Monarchsissa, jonka jälkeen hänet myytiin Pittsburgh Penguinsiin. Kauden aikana hän teki 49 ottelussa tehopisteet 5+11=16. NHL:n työsulkukaudella 2004–2005 Štrbák pelasi Slovakian liigan HC Košicessa, josta hän siirtyi 14 ottelun jälkeen Venäjän pääsarjaan TsSKA Moskovaan. TsSKA Moskovassa hän teki 36 ottelussa tehopisteet 2+11=13. Štrbák jatkoi seurassa vielä kaksi kautta, joista jälkimmäisellä, 2006–2007, hän teki 29 pistettä 56 ottelussa ollen seuran tehokkain puolustaja.

Kaudeksi 2007–2008 Štrbák vaihtoi taas seuraa, kun hän siirtyi Metallurg Magnitogorskiin, jossa hän teki 56 ottelussa tehopisteet 8+12=20. Seuraavaksi kaudeksi hän siirtyi Slovakian HC Pardubiceen. Štrbák siirtyi kuitenkin vielä samalla kaudella Ruotsin Elitserieniin Rögle BK:hon. Kaudeksi 2009–2010 hän siirtyi KHL:ssä pelaavaan HK MVD:hen. Joukkue yllätti ja eteni Gagarin Cupin finaaleihin, jotka se kuitenkin hävisi Ak Bars Kazanille otteluvoitoin 4–3. Kaudella 2010–2011 HK MVD yhdistyi Dynamo Moskovan kanssa, jossa Štrbák jatkoi pelaamista.

Kauden 2011–2012 Štrbák edusti KHL:n slovakialaisseura Lev Popradia, jossa teki viisi pistettä 35 ottelussa. Seuraavaksi kaudeksi hän teki sopimuksen Röglen kanssa.

### Maajoukkueura

Štrbák on pelannut useita arvokisoja Slovakian maajoukkueessa ja hän on ollut joukkueen runkopelaajia. Hän pelasi ensimmäisen kerran Slovakian maajoukkueessa 18-vuotiaiden C-divisioonan EM-kilpailuissa vuonna 1993. Seuraavan kerran hän oli mukana arvoturnauksessa vuonna 1995 nuorten B-divisioonan MM-kisoissa.

Aikuisten arvokisoissa Štrbák debytoi vuoden 2000 MM-kilpailuissa, joissa hän oli mukana voittamassa Slovakian ensimmäistä arvokisamitalia, hopeaa. Hän pelasi myös seuraavan vuoden Saksan MM-kisoissa. Vuoden 2002 MM-turnauksessa Štrbák sai kaksi syöttöpistettä joukkueen voittaessa historiansa ensimmäisen kultamitalinsa. Štrbák oli suuressa roolissa vuoden 2003 MM-kilpailuissa, jossa hän saavutti seitsemän syöttöpistettä ja voitti joukkueen mukana pronssia. Hänellä oli myös MM-kisojen paras plus-miinus -tilasto (+13). Štrbák pelasi Tšekin MM-kilpailujen lisäksi maailmancupissa vuonna 2004. Vuoden 2005 MM-kisoissa Štrbák oli puolustajien pistepörssin toinen tehopisteillä 2+5=7 joukkuekaveri Ľubomír Višňovskýn jälkeen. Hän pelasi joukkueen mukana sekä Latvian MM-kisoissa että Torinon talviolympialaisissa vuonna 2006.

Štrbák edusti Slovakiaa edelleen MM-turnauksissa vuosina 2007 ja 2008, mutta ilman suurempaa menestystä. Jälkimmäisessä turnauksessa Štrbák oli Slovakian joukkueen varakapteeni. Hänet valittiin edustamaan Slovakiaa vuoden 2010 Vancouverin talviolympialaisiin, jotka olivat hänelle uran toiset. Ennen turnauksen alkamista hän oli eniten Slovakian joukkueessa maaotteluita pelannut pelaaja. Slovakia sijoittui turnauksessa yli odotusten neljänneksi. Štrbák päätti lopettaa maajoukkueuransa kyseiseen turnaukseen, mutta ilmoitti huhtikuussa 2011 olevansa taas Slovakian käytettävissä vuoden 2011 MM-kotiturnauksessa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 1994–1995 | Slovan Bratislava | SloEL | 26 | 3 | 4 | 7 | 10 | – | – | – | – | – |
| 1995–1996 | Slovan Bratislava | SloEL | 44 | 4 | 4 | 8 | 22 | – | – | – | – | – |
| 1996–1997 | Slovan Bratislava | SloEL | 38 | 3 | 2 | 5 | 24 | – | – | – | – | – |
| 1997–1998 | Slovan Bratislava | SloEL | 33 | 1 | 1 | 2 | 18 | – | – | – | – | – |
| 1998–1999 | Slovan Bratislava | SloEL | 18 | 0 | 0 | 0 | 41 | 2 | 0 | 0 | 0 | 4 |
|  | HK Trnava | Slo-2 | 15 | 3 | 6 | 9 | 12 | – | – | – | – | – |
| 1999–2000 | HC Litvínov | ČEL | 50 | 3 | 6 | 9 | 28 | – | – | – | – | – | MM | 3 | 1 | 0 | 1 | 8 |
| 2000–2001 | HC Vsetín | ČEL | 49 | 2 | 6 | 8 | 46 | 14 | 2 | 1 | 3 | 35 | MM | 6 | 0 | 1 | 1 | 6 |
| 2001–2002 | HC Vsetín | ČEL | 33 | 8 | 9 | 17 | 46 | – | – | – | – | – | MM | 9 | 0 | 2 | 2 | 2 |
|  | Lokomotiv Jaroslavl | RSL | 19 | 1 | 1 | 2 | 10 | 9 | 1 | 2 | 3 | 8 |
| 2002–2003 | Lokomotiv Jaroslavl | RSL | 27 | 0 | 6 | 6 | 28 | – | – | – | – | – | MM | 9 | 0 | 7 | 7 | 12 |
|  | HPK | SM-liiga | 20 | 4 | 9 | 13 | 68 | 13 | 2 | 3 | 5 | 8 |
| 2003–2004 | Los Angeles Kings | NHL | 5 | 2 | 0 | 2 | 8 | – | – | – | – | – | MM | 9 | 1 | 1 | 2 | 2 |
|  | Manchester Monarchs | AHL | 12 | 0 | 1 | 1 | 25 | – | – | – | – | – |
|  | Pittsburgh Penguins | NHL | 44 | 3 | 11 | 14 | 38 | – | – | – | – | – |
| 2004–2005 | HC Košice | SloEL | 14 | 1 | 4 | 5 | 14 | – | – | – | – | – | MC | 4 | 0 | 0 | 0 | 4 |
|  | TsSKA Moskova | RSL | 36 | 2 | 11 | 13 | 34 | – | – | – | – | – | MM | 7 | 2 | 5 | 7 | 10 |
| 2005–2006 | TsSKA Moskova | RSL | 50 | 4 | 10 | 14 | 48 | 7 | 0 | 2 | 2 | 4 | OK | 6 | 0 | 0 | 0 | 2 |
|  |  |  |  |  |  |  |  |  |  |  |  |  | MM | 7 | 1 | 1 | 2 | 8 |
| 2006–2007 | TsSKA Moskova | RSL | 54 | 8 | 22 | 30 | 60 | 12 | 0 | 2 | 2 | 30 | MM | 7 | 0 | 1 | 1 | 2 |
| 2007–2008 | Metallurg Magnitogorsk | RSL | 56 | 8 | 12 | 20 | 34 | 13 | 2 | 4 | 6 | 16 | MM | 5 | 0 | 0 | 0 | 0 |
| 2008–2009 | HC Pardubice | ČEL | 28 | 0 | 4 | 4 | 18 | – | – | – | – | – |
|  | Rögle BK | SEL | 24 | 1 | 5 | 6 | 24 | – | – | – | – | – |
| 2009–2010 | HK MVD | KHL | 53 | 8 | 26 | 34 | 46 | 22 | 4 | 9 | 13 | 26 | OK | 7 | 0 | 1 | 1 | 2 |
| 2010–2011 | Dynamo Moskova | KHL | 34 | 4 | 5 | 9 | 36 | 3 | 0 | 0 | 0 | 2 |
| 2011–2012 | Lev Poprad | KHL | 35 | 1 | 4 | 5 | 32 | – | – | – | – | – |
| 2012–2013 | Rögle BK | SEL | 23 | 0 | 1 | 1 | 24 | – | – | – | – | – |
|  | HC Košice | SloEL |  |  |  |  |  |  |  |  |  |  |
| 1 kausi | yhteensä | NHL | 49 | 5 | 11 | 16 | 46 | – | – | – | – | – |
| 9 kautta | yhteensä | RSL/KHL | 364 | 36 | 97 | 133 | 328 | 66 | 7 | 19 | 26 | 86 |

Saavutukset
-----------

### Joukkuesaavutukset

* MM-pronssi 2000
* Tšekin mestaruus 2001
* Venäjän mestaruus 2002
* MM-kulta 2002
* SM-pronssi 2003

### Henkilökohtaiset saavutukset

* MM-kisojen 2003 paras plus-miinus-tilasto
* KHL:n tähdistöottelu 2010

Lähteet
-------

* Martin Štrbák Legends of Hockey -sivustolla (englanniksi)
* Martin Štrbák The Internet Hockey Databasessa (englanniksi)

### Viitteet

1. 1 2 3 4 5 6 7 8 9 10 11 12 13 14  Martin Strbak *Eliteprospects.com*. Rogers Sportsnet. Viitattu 17.11.2009. (englanniksi)
2. ↑  Modry gets physical on power play *espndb.go.com*. ESPN. Viitattu 17.11.2009. (englanniksi)
3. ↑  2006–07 CSKA Moscow [Russia] *hockeydb.com*. Internet Hockey Database. Viitattu 17.11.2009. (englanniksi)
4. ↑  Pettersson, Robert: Strbak återvänder till Rögle *hockeysverige.se*.  11.6.2012. NewsMe. Viitattu 19.6.2012. (ruotsiksi)
5. ↑  DEFENSEMEN SCORING LEADERS *iihf.com*. IIHF. Viitattu 17.11.2009. (englanniksi)
6. ↑  Provisional Rosters *iihf.com*.  29.12.2009. IIHF. Viitattu 1.1.2010. (englanniksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* VIAF

 |

 |